由京買航還武康夜泊中途因醉曉還邑中摭實有賦
作者：董嗣杲
朝代：宋

paragraphs: 上船且偃卧，月出攬衣起。
周覽郊原曠，肆毒暑未已。
河漢水色浄，身寄圖畫裏。
幽情苦跋涉，未克安所止。
憶蕩西湖舟，白蓮弄清泚。
歌聲透夜響，鉅麗瀛蓬比。
景絕四無人，風揺六橋水。
今如夢中覺，乍離官河觜。
板橋餘店燈，酒旗三尺紙。
狂來發興深，野航暫時艤。
崖凉勝埋篷，獨信橋闌倚。
倐然想歸程，便遲二十里。
醉眼忘離津，風順差可喜。
入邑日已髙，不掩罍之恥。
因感孤生浮，若此能幾耳。